Мы махуэхэм
ШыщхьэуIум и 6, щэбэт
Ядернэ Iэщэр мыдэным и дунейпсо махуэщ
Хиросимэ и махуэщ. 1945 гъэм Японием и Хиросимэ къалэм США-м и кхъухьлъатэм атомнэ бомбэ щридзыхащ.
«Дунейм и дохутырхэр мамырыгъэм и телъхьэщ» дунейпсо махуэщ
УФ-м ГъущI гъуэгум къулыкъу щызыщIэ и дзэхэм я махуэщ. 1851 гъэм Урысей къэралыгъуэм гъуэгу зэпыщIэныгъэхэмкIэ и командующэ нэхъыщхьэм унафэ къыдигъэкIащ Санкт-Петербургрэ Москварэ зэпызыщIэ гъущI гъуэгур гъэлэжьэнымрэ хъумэнымрэ теухуауэ.
Боливием и щхьэхуитыныгъэм и махуэщ
Аргентинэм щагъэлъапIэ Сабийм и махуэр
1889 гъэм боксёрхэм Iэлъэ яIэрымыгъыу ирагъэкIуэкIа иужьрей зэIущIэр зэхэтащ.
1940 гъэм Эстониер СССР-м хагъэхьащ.
1961 гъэм совет космонавт Титов Герман «Восток-2» кхъухьым ису хьэршым лъэтащ. Гагарин Юрий и ужькIэ хьэршым кIуар аращ. Титовыр хьэршым итащ сыхьэт 25-рэ дакъи-къэ 11-кIэ, ЩIыр 17-рэ къилъэтыхьыху.
1941 гъэм ВЛКСМ-м и обкомым унафэ ищIащ республикэм и щIалэгъуалэм ящыщу Дзэ Плъыжьым связист 400 хуагъэхьэзырыну.
1991 гъэм япэ Интернет-серверым лэжьэн щIидзащ.
Тхыдэ щIэныгъэхэм я доктор, КъБКъУ-м и профессор Къасым Алий къызэралъхурэ илъэс 89-рэ ирокъу.
Тыркум щыщ тхакIуэ, жылагъуэ лэжьакIуэ Челик Уэсмэн (Хьэкъуратэ) и ныбжьыр илъэс 82-рэ ирокъу.
УэрэджыIакIуэ, КъБР-м щэнхабзэмкIэ щIыхь зиIэ и лэжьакIуэ, Адыгэ Республикэм щIыхь зиIэ и артисткэ Хьэрэдурэ Динэ къыщалъхуа махуэщ.
УэрэджыIакIуэ, Адыгэ Республикэм и цIыхубэ артисткэ Шэгъудж Маринэ къыщалъхуа махуэщ.
Экономикэ щIэныгъэхэм я доктор, Плехановым и цIэр зезыхьэ академием и профессор, ЩIДАА-м и академик Пащты Лолэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 30 — 31-рэ, жэщым градус 20 — 23-рэ щыхъунущ.
ШыщхьэуIум и 7, тхьэмахуэ
ГъущI гъуэгум щылажьэм и махуэщ
1646 гъэм Къэзакъ атаман Пожарский Семёнрэ адыгэпщ Черкасский Муцалрэ зауэлI мини 6 зыхэт я дзэр Нурадин-Джэрий и лагерым теуэри, хьэбэсабэу зэтракъутащ.
1803 гъэм «Надежда», «Нева» кхъухьхэр, капитан-лейтенантхэу Крузенштерн Иванрэ Лисянский Юрийрэ зи унафэщIхэр, дунейр къызэхакIухьыну ежьащ. А зекIуэр илъэсищкIэ екIуэкIащ.
1833 гъэм Черепанов зэадэзэкъуэхэу Ефимрэ Миронрэ Урысейм япэ дыдэу мафIэгу щащIащ, гъущI гъуэгууи километри 3,5-рэ щаухуащ.
1942 гъэм Къэбэрдей-Балъкъэрым зауэ щытыкIэ щагъэуващ.
1987 гъэм Америкэм щыщ, псы есынымкIэ цIэрыIуэ хъуа Кокс Линн уи фIэщ мыхъун хахуагъэрэ тегушхуэныгъэрэ къыкъуэкIащ. Градусих фэкIа зи мыхуабагъ псым щесурэ, США-м къыщыщIидзэри Урысейм къэсащ ар. Кокс зэпиупщIащ метр 4160-рэ зи кIыхьагъ Берингов псыдэжыпIэр — Аляскэ штатым хыхьэ Диомид ЦIыкIу хытIыгум къыщежьэри, Урысейм и Диомидышхуэ хытIыгум нэсу хым къызэпрысыкIыфащ.
УэрэджыIакIуэ, СССР-м, Украинэм, Молдавием я цIыхубэ артисткэ Ротару Софие и ныбжьыр илъэс 69-рэ ирокъу.
Футболист, тренер цIэрыIуэ, СССР-м щIыхь зиIэ и гъэсакIуэ Газзаев Валерий и ныбжьыр илъэс 62-рэ ирокъу.
Америкэм щыщ киноактёр цIэрыIуэ Духовны Дэвид и ныбжьыр илъэс 56-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 27 — 30, жэщым градус 19 — 23-рэ щыхъунущ.
ШыщхьэуIум и 8, блыщхьэ
Швецием и Къэрал ныпым и махуэщ
1899 гъэм США-м дунейм щыяпэу щIыIалъэ щызэпкъралъхьащ.
1900 гъэм теннис спорт лIэужьыгъуэм и саугъэт нэхъ лъапIэ дыдэр — Дэвис и Кубокыр — ягъэуващ.
1924 гъэм Москва къалэ кIуэцIым япэ автобус линэр щаутIыпщащ.
1941 гъэм Сталин Иосиф советыдзэхэм я командующэ нэхъыщхьэу ягъэуващ.
1942 гъэм ЗыхъумэжыныгъэмкIэ Налшык комитетым унафэ ищIащ къалэм и къыдыхьэпIэхэм быдапIэхэр щаухуэну.
1949 гъэм Страсбург (Франджы) щызэхэтащ Европэм и Советым и япэ сессиер.
1955 гъэм СССР-м къыщащтащ илъэсым къриубыдэу зы мазэ лэжьакIуэм зигъэпсэхунымрэ ныбжьыщIэхэр лэжьэну хуит зэращIымрэ ятеухуа хабзэхэр.
2008 гъэм ХХIХ Гъэмахуэ Олимп джэгухэр къызэIуахащ. Ахэр шыщхьэуIум и 8 — 24-хэм екIуэкIащ.
Урысей Федерацэм и мызакъуэу, дуней псом цIэрыIуэ щыхъуа нэ дохутыр Iэзэ Фёдоров Святослав къызэралъхурэ илъэс 89-рэ ирокъу.
Урысей кинорежиссёр,Кином и Унэм и унафэщI, теленэтынхэр езыгъэкIуэкI, «Ника» саугъэтыр зыгъэу-ва Гусман Юлий и ныбжьыр илъэс 73-рэ ирокъу.
Балетмейстер Марыщ Заур къызэралъхурэ илъэс 69-рэ ирокъу.
Кхъухьлъатэзехуэ-космонавт, Совет Союзым тIэунейрэ и ЛIыхъужь Савицкая Светланэ и ныбжьыр илъэс 68-рэ ирокъу.
КъБР-м мэкъумэш хозяйствэмкIэ щIыхь зиIэ и лэжьакIуэ, КъБР-м и Парламентым и депутат Къудалий Мухьэмэд и ныбжьыр илъэс 60 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 27 — 30, жэщым градус 19 — 23-рэ щыхъунущ.
